Међутим, као што се могло претпоставити Парламент Северне Ирске је већ наредног дана одлучио да одбаци одредбе Англо-ирског Споразума. Недуго затим, основана је "Ирска комисија за утврђивање границе" с циљем дефинисања границе између Слободне Државе Ирске и Северне Ирске. Због избијања Ирског грађанског рата рад комисије је одложен до 1925. Вође у Даблину су очекивале постепено смањење територије Северне Ирске, јер би се проирске области припојиле Слободној Држави Ирској. Међутим Комисија је донела другачију одлуку, у свом извештају је препоручила отцепљење неких мањих делова Слободне Државе Ирске и њихово припајање Северној Ирској. Извештај је заташкан а ради компромиса умањен је део јавног дуга Слободне Државе Ирске према Уједињеном Краљевству, распуштен је Савет Ирске и првобитна граница шест округа је промењена уз минималне измене.